เกษตรกรจังหวัดประจวบคีรีขันธ์ ระบุ การเสนอยกเลิกใช้สารเคมี 3 ชนิดในการเกษตร ไม่กระทบชาวสวนมะพร้าวและสับปะรด
เกษตรกรจังหวัดประจวบคีรีขันธ์ ระบุ การเสนอยกเลิกใช้สารเคมี 3 ชนิดในการเกษตร ไม่กระทบชาวสวนมะพร้าวและสับปะรด        นายวันชัย นิลวงศ์ เกษตรจังหวัดประจวบคีรีขันธ์ เปิดเผยว่า การเสนอยกเลิกใช้สารเคมี 3 ชนิดในการเกษตร คือ พาราควอต ไกลโฟเซต และคลอร์ไพริฟอส ไม่กระทบกับชาวสวนมะพร้าวในพื้นที่จังหวัดประจวบคีรีขันธ์ซึ่งเป็นแหล่งปลูกมะพร้าวคุณภาพดีและมีพื้นที่ปลูกมากที่สุดในประเทศ 3.9 แสนไร่มากนัก เนื่องจากเกษตรกรนิยมใช้การไถกลบเพื่อใส่ปุ๋ยมากกว่าการใช้ยาปราบวัชพืช ส่วนการกำจัดหนอนหัวดำด้วยวิธีการเจาะลำต้นฉีดสารเคมีนั้นไม่เกี่ยวข้องกับการใช้สารเคมี 3 ชนิด แต่เป็นสารอีมาเม็กตินเบนโซเอทที่ผ่านการตรวจรับรองคุณภาพจากกรมวิชาการเกษตรแล้วว่าไม่มีสารเคมีตกค้างในเนื้อและน้ำมะพร้าว ดังนั้นหากจะยกเลิกใช้สารเคมี 3 ชนิด ชาวสวนมะพร้าวจึงไม่มีผลกระทบแต่อย่างใด เช่นเดียวกับชาวไร่สับปะรด พืชเศรษฐกิจที่สำคัญอีกชนิดหนึ่งของจังหวัด ไม่ได้รับผลกระทบหากจะยกเลิกการใช้ 3 สารเคมีเช่นกัน         อย่างไรก็ตาม ในส่วนของสวนยางพาราและสวนปาล์ม จะได้รับผลกระทบพอสมควร ซึ่งขณะนี้ได้กำชับให้เกษตรอำเภอ ประชาสัมพันธ์วิธีธรรมชาติในการกำจัดวัชพืชให้เกษตรกรนำไปใช้เพื่อป้องกันอันตรายจากสารเคมีและลดต้นทุนการผลิต ส่วนเกษตรกรที่ต้องการใช้สารเคมีทั้ง 3 ชนิด ยังต้องเข้ารับการอบรมและทดสอบ โดยข้อเสนอยกเลิกการใช้งานทั้ง 3 สาร ยังต้องรอมติจากที่ประชุมคณะกรรมการวัตถุอันตราย#เกษตรกร #ประจวบคีรีขันธ์ #สารเคมี #ยกเลิก # #สำนักข่าวกรมประชาสัมพันธ์ #NNT #ILOVETHAILAND